নীতীশ নন, ভারতে সবচেয়ে বেশিদিন মুখ্যমন্ত্রী ছিলেন কে? দেখুন তালিকা

ওয়েব ডেস্ক: বিহারের মুখ্যমন্ত্রী (Bihar CM) হিসেবে দশমবারের জন্য শপথ নিয়ে ইতিহাস লিখলেন নীতীশ কুমার (Nitish Kumar)। ২০০০ সালে মাত্র সাত দিনের সংক্ষিপ্ত প্রথম মেয়াদ দিয়ে মুখ্যমন্ত্রী হিসেবে কেরিয়ার শুরু হয় নীতীশের। সব মিলিয়ে তিনি বিহার শাসন করেছেন ১৯ বছরেরও বেশি। তবে সময়কালের নিরিখে এখনও তিনি ভারতের দীর্ঘমেয়াদি মুখ্যমন্ত্রী নন।

দেশের দীর্ঘমেয়াদি মুখ্যমন্ত্রী (India’s Longest Serving Chief Minister) হিসেবে এক নম্বরে রয়েছেন সিকিমের প্রাক্তন মুখ্যমন্ত্রী পবন কুমার চামলিং (Pawan Kumar Chamling)। জানলে অবাক হবেন যে, এই তালিকায় নীতীশের উপরে রয়েছে পশ্চিমবঙ্গের প্রাক্তন মুখ্যমন্ত্রী জ্যোতি বসুর (Jyoti Basu) নাম। ভারতের সবথেকে বেশি সময় মুখ্যমন্ত্রীর কুরসিতে থাকা নেতৃত্বরা কারা? চলুন একনজরে দেখে নেওয়া যাক এই তালিকায় নীতীশের উপরে রয়েছেন কারা।

আরও পড়ুন: নীতীশের শপথে মোদির ‘গামছা’ সেলিব্রেশন! বিহারে কী বার্তা NDA-র?

পবন কুমার চামলিং (সিকিম): ১৯৯৪ থেকে ২০১৯ – টানা ২৪ বছর ১৬৫ দিন সিকিমের মুখ্যমন্ত্রী ছিলেন পবন কুমার চামলিং। তিনি টানা পাঁচবার বিধনসভা নির্বাচনে জেতেন এবং প্রত্যেকবার মেয়াদ পূর্ণ করেন।

নবীন পট্টনায়েক (ওড়িশা): ২০০০ থেকে ২০২৪ – টানা দুই দশকেরও বেশি সময় (২৪ বছর ৯৯ দিন) ধরে ওড়িশার মুখ্যমন্ত্রী ছিলেন এই বিজেডি নেতা। শান্ত স্বভাব, দুর্দান্ত প্রশাসনিক দক্ষতা এবং স্বচ্ছ ভাবমূর্তির জেরে তিনি ভারতের অন্যতম জনপ্রিয় মুখ্যমন্ত্রী ছিলেন।

জ্যোতি বসু (পশ্চিমবঙ্গ): ১৯৭৭ থেকে ২০০০ – টানা ২৩ বছর ১৩৭ দিন পশ্চিমবঙ্গের মুখ্যমন্ত্রী ছিলেন এই বামপন্থী কিংবদন্তি।

গেগং আপাং (অরুণাচল প্রদেশ): দুটি পৃথক মেয়াদে প্রায় ২২ বছর ২৫৫ দিন টানা অরুণাচল প্রদেশের মুখ্যমন্ত্রী ছিলেন ইউনাইটেড ডেমোক্রেটিক ফ্রন্টের এই নেতা।

লাল থানহাওলা (মিজোরাম): তিন দফায় টানা ২২ বছর ৬০ দিন মিজোরামের মুখ্যমন্ত্রী ছিলেন এই কংগ্রেস নেতা।

বীরভদ্র সিং (হিমাচল প্রদেশ): ১৯৮৩ থেকে ২০১৭- টানা চার দফায় মোট ২১ বছর ১৩ দিন হিমাচলের মুখ্যমন্ত্রী ছিলেন এই কংগ্রেস নেতা। তিনি হিমাচলের স্বর্ণযুগ-এর স্থপতি বলেও পরিচিত।

মানিক সরকার (ত্রিপুরা): ১৯৯৮ থেকে ২০১৮ – মোট ১৯ বছর ৩৬৩ দিন ত্রিপুরার সরকারের প্রধান ছিলেন এই সিপিআইএম নেতা।